Bakeresete bangwe ba na le go nna ba leba ditshwantsho tse di hepisang. Seno se kgopisa Modimo, mme bagolwane ba ka gakgamadiwa ke go utlwa gore modumedi mmogo le bone o dira jalo. Mme gone ga se gore ka metlha fela fa motho a ka leba ditshwantsho tse di hepisang go tshwanetse ga tlhongwa komiti ya boatlhodi. Ka sekai, a re re ka makgetlo a le mmalwa mokaulengwe mongwe o ile a leba ditshwantsho tse di hepisang tse go tweng ga di maswemaswe jalo. O itlhabelwa ke ditlhong, a bo a ipobola mo mogolwaneng mongwe, mme o ikemiseditse gore ga a kitla a boeletsa boleo jono gape. Mogolwane a ka nna a swetsa ka gore se mokaulengwe yono a se dirileng ga se ise se fitlhe mo seemong sa gore se ka bidiwa “boitshekologo . . . ka bogagaru”; le gore ga a supe boikutlo jwa go se kgathale, jo bo tla dirang seno boitshwaro jo bo repileng. Le fa gone go ka se ka ga tsewa kgato ya boatlhodi, mofuta ono wa boitshekologo o tla tlhoka gore motho yoo a newe kgakololo e e nonofileng ya Dikwalo mme gongwe bagolwane ba nne ba leke go mo thusa go ya pele morago ga moo.